《绛都春 春泛黄浦》
清代·陈锐

吴天远秀，荡绿波一镜，杳朗无尘。望里画楼，此时愁绝送春人。

秾桃淡柳纷相引，燕归容易黄昏。好花空发，垂丝自结，负了芳辰。

几岁江关赋本，但奔驴共命，唳鹤招魂。故馆夕阳，沧桑留影照金尊。

临流急泪休轻揾，眼前谁辨清浑。便催乌榜，东风醉拾钓纶。

作者简介：陈锐，字伯韬，武陵人。光绪癸巳举人，江苏试用知县。有《抱碧斋诗集》。